24.10.2009 21:41   Grybauskaite toonitas, et NATO peab lähiajal koostama konkreetse plaani eriolukordade puhuks Baltimaades, vahendas "Aktuaalne kaamera".    "Soovime üheskoos paluda NATO-lt Balti regioonile eriolukordade jaoks tegevuskava koostamist. Oleme juba 5 aastat NATO liikmed, kuid alliansi piiririikidena ei ole meil seni erakorraliste olukordade puhuks kaitseplaane. Meie jaoks on oluline oma huve kaitsta. Olles NATO-s aktiivsed julgeoleku pakkujad, palume ja taotleme täna üheskoos NATO-lt turvalisuse garantiisid eriolukorra plaani näol," rääkis Grybauskaite.    Eesti Kaitseväe  juhataja kindralleitnant Ants Laaneots kinnitas aga oktoobri algul ETV saates "Kahekõne", et NATO-l on kaitseplaan olemas.    Vastates saatejuht Priit Kuuse küsimusele, kas ta on näinud NATO kaitseplaani, sõnas kaitseväe juht, et Eesti rahva umbusklikkus sel teemal ajab teda alati naerma.    "Jah, ma olen seda näinud ning võtmeküsimus siin on, mida ja kui kiiresti otsustab Põhja-Atlandi nõukogu - NAK. Selle rakendamiseks peavad poolthääle andma kõik riigid. See võib võtta aega minuteid,  päevi, nädalaid - seda ma ei oska prognoosida," märkis kaitseväe juhataja. "Poliitiline tasand on oluliselt komplitseeritum kui sõjaline," rõhutas ta.